Lasten ja naisten sairaalan suunnittelu käyntiin - mediaoulu.fi
You are here: Home / Uutiset / Lasten ja naisten sairaalan suunnittelu käyntiin
Oulun yliopistollisen sairaalan (OYS) Tulevaisuuden sairaala -ohjelma käynnistyy.
Sen ensimmäisen vaiheen, lasten ja naisten sairaalan suunnittelun ja rakennuttamisen asiantuntijapalveluista on järjestetty tarjouskilpailu, jonka voitti Tiernaryhmä-niminen asiantuntijakonsortio.
Siihen kuuluvat A-Insinöörit Rakennuttaminen Oy, A-Insinöörit Suunnittelu Oy, Arkkitehtitoimisto Tähti-Set Oy, Arkkitehtitoimisto Lukkaroinen Oy, UKI Arkkitehdit Oy, Granlund Kuopio Oy, Granlund Tampere Oy sekä Projektipalvelu Prodeco Oy.
Tarjouskilpailun perusteella tehty hankintapäätös koskee valmisteluvaiheen suunnittelua, mutta sairaanhoitopiirillä on mahdollisuus käyttää asiantuntijaryhmää myös lasten ja naisten sairaalan toteutussuunnittelussa ja uudistusohjelman eri osahankkeissa.
Valmisteluvaiheen toimeksiannon enimmäisarvo on 1,8 miljoonaa euroa.
Asiantuntijapalvelut sisältävät muun muassa pää-, arkkitehti-, talotekniikka-, lääkintälaite- ja rakennesuunnittelun sekä hankinta- ja rakennuttamistehtävät.
Lasten ja naisten sairaalan sijoittamiselle on selvitetty useita vaihtoehtoja. Suunnittelun pohjaksi on valittu malli, jossa sairaala sijoitettaisiin OYS:n tontin pohjoisosaan.
Lopullinen sijoittumispäätös tehdään kesällä 2015 ja rakentamispäätös joulukuussa 2015.
Rakennustyöt käynnistynevät vuoden 2016 aikana. Lasten ja naisten sairaalan kustannusarvio on 70 – 80 miljoonaa euroa.
– Uuden sairaalan rakentaminen antaa ainutlaatuisen mahdollisuuden uudistaa toimintamalleja ja hyödyntää uusinta teknologiaa selvästi nykyistä tehokkaammin. Samalla parannamme palveluntuotantoa ja hoidon vaikuttavuutta merkittävästi, ohjelmajohtaja Kari-Pekka Tampio painottaa.
Kustannussäästöjä tavoitellaan esimerkiksi tilakuluissa siten, että toiminta saadaan mahtumaan entistä tiiviimpiin tiloihin, joiden käyttöaste on nykyistä korkeampi.
Näin säästetään sekä rakennus- että käyttökuluissa. Uudet tilat ovat myös vanhoja energiatehokkaampia.
Tilojen ylläpitokustannukset muodostavat kuitenkin vain noin 11 prosenttia kokonaiskustannuksista. Suurimmat kulut syntyvät varsinaisesta sairaalatoiminnasta, joten myös suurin säästöpotentiaali on siellä.
– Suunnittelun alkuvaihe on erittäin tärkeä, koska silloin tehdään toiminnan kannalta merkittävimmät päätökset. Samalla sidotaan suurin osa sairaalan elinkaaren aikaisista toiminnallisista kustannuksista, Tampio sanoo.
Tierna-suunnitteluryhmän pääsuunnittelija Markus Aaltonen Arkkitehtitoimisto Tähti-Set Oy:stä toteaa, että terveydenhuollon kehittyvät toimintamallit, terveysteknologian nopea kehitys, uudet energia-, olosuhde- ja elinkaarivaatimukset sekä kustannuspaineet asettavat tulevaisuuden sairaalan suunnittelulle erittäin kovat haasteet.
– Moniammatillinen suunnittelu- ja asiantuntijaryhmämme käyttää uusinta teknologiaa ja nykyaikaisia suunnittelumenetelmiä hyväksi suunnitteluprosessissa.
– Tällaisina voidaan mainita esimerkiksi oululaisen arkkitehtitoimisto UKI-Arkkitehdit Oy:n kehittämä käyttäjien tehokkaan suunnitteluun osallistumisen mahdollistava VALO-menetelmä, tietomallintamiseen perustuva suunnittelu kaikilla suunnittelun osa-alueilla sekä malleja hyödyntävät simulaatiot, Aaltonen sanoo.